Lokalopgøret blev beskæmmet af affyringen af et kanonslag midt mellem tilskuerne.

Det bliver kaldt Danmarks største ishockeykamp - nytårsbragene mellem Frederikshavn og Aalborg, men det største knald kom nu fra det kanonslag, der standsede storkampen forleden. Nu bekræfter Nordjyllands Politi, at en 25-årig mand fra Aalborg er sigtet for optøjet. Det skriver Nordjyske , der har talt med politikommissær Peter Skovbak. Udover et kæmpe chok for tilskuerne, vakte optøjet også forargelse blandt spillerne til storkampen. SE VIDEOEN FRA KAMPEN ØVERST. - Det er uhørt at gøre sådan noget i en kamp, hvor der er så mange mennesker, og det er en festdag, sagde Rasmus Søndergaard til Kanal Frederikshavn og kaldte det både "fuldstændig latterligt og tåbeligt." Havde flere kanonslag Kanonslaget afbrød kampen mellem White Hawks og Pirates i flere minutter, hvor vagter efter det øredøvende brag eskorterede tre personer ud af isarenaen. Siden blev den skyldige - en 25-årig aalborgenser - tilbageholdt af vagter frem til politiet ankom. Peter Skovbak, politikommissær ved Nordjyllands Politi i Frederikshavn oplyser i dag - tre dage efter kampen - at manden sigtes for både overtrædelse af ordensbekendtgørelsen og overtrædelse af fyrværkeriloven. Manden havde helgarderet sig, hvis braget skulle blive en fuser. I hvert fald fandt politiet efter anholdelsen endnu et kanonslag på manden. Den 25-åriges straf står til at blive bøde. Selve braget på isen endte med en sejr til Aalborg.